FAKTA

Nyt valgsystem

I over 40 år har KMD stået for det it-valgsystem, der hjælper os med at afvikle valg i Danmark.

It-systemet bruges til at automatisere processen. Systemet fodres med oplysninger som cpr-numre, kandidater og valgkredse, og så sørger det blandt andet for, at borgerne får tilsendt valgkort, at valglisterne printes korrekt, og at stemmeoptællerne ude på valgstederne har et pålideligt computersystem at taste resultaterne ind i. It-systemet sørger også for, at valgresultaterne bliver tilgængelige og offentliggjort.

Nu har en ny it-virksomhed fået til opgave at udvikle og drive et nyt valgsystem de næste ti år. Kommunernes it-indkøbsfællesskab, Kombit, underskrev i januar 2018 en kontrakt med DXC Technology, der har indledt et samarbejde med underleverandøren Smartmatic om at udvikle og drive systemet. Kommunerne og regionerne betaler 125 millioner kroner for opgaven.

Systemet vil blive brugt fra slutningen af 2019 til valg til Folketinget, kommuner og regioner og EU-Parlamentet samt folkeafstemninger.

Systemet er forberedt til elektronisk afstemning, hvis Folketinget en dag skulle beslutte at indføre det. Det er der dog ingen planer om på nuværende tidspunkt.

Vis mere